Boek: ‘Hans hou sy lyf Sherlock’ – Rudie van RensburgRudie van Rensburg Hans van Kraaienburg is mos nie onder ŉ kalkoen uitgebroei nie, en hy ken geldsake. Hý sal hom nie met ’n piramideskema laat vang nie… of hoe? Toe Huis Madeliefie se mense onder ŉ gladdebek-skelm deurloop en hul kosbare geldjies soos mis voor die son sien verdwyn, trek Hans sy kuite styf. Dié swendelaar se akker gaan nie ongekraak bly nie, besluit hy. Toe die polisie ŉ beloning uitloof aan enigeen wat hulle na die skurk kan lei, neem Hans die handskoen met mening op. Met behulp van ŉ mankolieke bussie en karavaan, mannemoed en vrouedaadkrag gaan Hans en trawante op die oorlogspad Weskus toe. Javel Davel sál hul geld teruggee, of Hans laat los Nella en haar magtige bloomers op hom… Maar twee geslepe broers, Hans se paranoïese dogter en ŉ venynige Valke-kaptein belemmer Hans se Sherlock-speurtog telkens. In die jongste aflewering van Hans en sy manewales volg lesers die geliefde ouetehuiskommando tot by Paternoster se Panty Bar, en anderkant uit. Maar gaan hul beursies maer bly? Hans hou sy lyf Sherlock is die vierde roman in Rudie van Rensburg se komiese reeks oor Hans van Kraaienburg en verlosser van Huis Madeliefie se oumense. Dit volg op Hans bars die bioborrel (2021), Hans gee Herklaas horings (2020) en Hans steek die Rubicon oor (2017). Van Rensburg is in Bloemfontein gebore. Hy het sy loopbaan as joernalis by Die Volksblad begin, was medestigter en uitgewer van Bloemnuus en later redakteur van Die Ekonoom. In 1987 het hy Kaap toe verhuis. Sy skilderye is plaaslik en oorsee in versamelings opgeneem. Sy romans sluit in Slagyster, Kopskoot, Judaskus, Pirana, Kamikaze, Ys, Medusa, Vloek, Merk, Hartedief en Monster. Uitgewer: NB-Uitgewers Prys: R250,00* *Prys onderworpe aan verandering Koop die boeke by Graffiti Boeke